KOMMISSIONENS GENNEMFØRELSESFORORDNING (EU) Nr. 1232/2014

af 18. november 2014

om ændring af Kommissionens gennemførelsesforordning (EU) nr. 215/2014 for at tilpasse henvisninger deri til Europa-Parlamentets og Rådets forordning (EU) nr. 508/2014 og om berigtigelse af gennemførelsesforordning (EU) nr. 215/2014

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 (1), særlig artikel 8, stk. 3, og artikel 22, stk. 7, femte afsnit, og

ud fra følgende betragtninger:

(1) Kommissionens gennemførelsesforordning (EU) nr. 215/2014 (2) blev vedtaget før vedtagelsen af Europa-Parlamentets og Rådets forordning (EU) nr. 508/2014 (3) for at sikre, at den nødvendige lovgivning var på plads for programmeringen af de europæiske struktur- og investeringsfonde (»ESI-fondene«) og for at gøre den rettidige vedtagelse af de relevante operationelle programmer mulig.

(2) Efter vedtagelsen af forordning (EU) nr. 508/2014 bør visse henvisninger i gennemførelsesforordning (EU) nr. 215/2014 til den fremtidige EU-retsakt om Den Europæiske Hav- og Fiskerifond (»EHFF«) erstattes af henvisninger til forordning (EU) nr. 508/2014.

(3) For så vidt angår EHFF, blev vægtene til de foranstaltninger, der er fastlagt i den fremtidige EU-retsakt om EHFF, for så vidt angår niveauet for støtte til klimaforandringsmål for hver af de fem ESI-fonde, som vedtaget ved gennemførelsesforordning (EU) nr. 215/2014, tilknyttet provisorisk. Henvisninger til bilag III til gennemførelsesforordning (EU) nr. 215/2014 bør derfor tilpasses den endelige nummerering af bestemmelserne i forordning (EU) nr. 508/2014.

(4) Den ukorrekte henvisning i artikel 5, stk. 2, i gennemførelsesforordning (EU) nr. 215/2014 til artikel 126, litra c), i forordning (EU) nr. 1303/2013 bør korrigeres til en henvisning til artikel 126, litra a), i forordning (EU) nr. 1303/2013 for inden for resultatrammen at sikre, at opnåelsen af delmålet og målsætningen for den finansielle indikator kan vurderes på baggrund af de indsendte betalingsanmodninger til Kommissionen.

(5) For at sikre omgående anvendelse af foranstaltningerne i denne forordning bør den træde i kraft dagen efter offentliggørelsen i Den Europæiske Unions Tidende.

(6) Foranstaltningerne i denne forordning er i overensstemmelse med udtalelse fra Koordinationsudvalget for de Europæiske Struktur- og Investeringsfonde.

(7) Gennemførelsesforordning (EU) nr. 215/2014 bør derfor ændres og berigtiges i overensstemmelse hermed —

VEDTAGET DENNE FORORDNING:

Artikel 1 I gennemførelsesforordning (EU) nr. 215/2014 foretages følgende ændringer: 1) Artikel 3, stk. 1, andet afsnit, litra c) og d), affattes således: »c) indberetninger fra medlemsstaterne om finansielle tildelinger og udgifter pr. foranstaltning i årlige gennemførelsesrapporter i henhold til artikel 50, stk. 4 og 5, i forordning (EU) nr. 1303/2013 og artikel 114, stk. 2, i forordning (EU) nr. 508/2014 d) oplysninger og data afgivet af medlemsstaterne om operationer udvalgt til at modtage støtte i henhold til artikel 97, stk. 1, litra a), og artikel 107, stk. 3, i forordning (EU) nr. 508/2014.« 2) Bilag III erstattes af teksten i bilaget til nærværende forordning.

Artikel 2 I gennemførelsesforordning (EU) nr. 215/2014 foretages følgende berigtigelser: Side 68, artikel 5, stk. 2: I stedet for : »2. For alle ESI-fonde, undtagen ELFUL, henviser delmålet og målsætningen for en finansiel indikator til det samlede beløb af støtteberettigede udgifter indført i attesteringsmyndighedens regnskabssystem og attesteret af denne myndighed i overensstemmelse med artikel 126, litra c), i forordning (EU) nr. 1303/2013. For ELFUL henviser de til den samlede afholdte offentlige udgift indført i det fælles overvågnings- og evalueringssystem.« læses : »2. For alle ESI-fonde, undtagen ELFUL, henviser delmålet og målsætningen for en finansiel indikator til det samlede beløb af støtteberettigede udgifter indført i attesteringsmyndighedens regnskabssystem og attesteret af denne myndighed i overensstemmelse med artikel 126, litra a), i forordning (EU) nr. 1303/2013. For ELFUL henviser de til den samlede afholdte offentlige udgift indført i det fælles overvågnings- og evalueringssystem.«

Artikel 3 Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 18. november 2014. På Kommissionens vegne Jean-Claude JUNCKER Formand

(1) EUT L 347 af 20.12.2013, s. 320.

(2) Kommissionens gennemførelsesforordning (EU) nr. 215/2014 af 7. marts 2014 om gennemførelsesbestemmelser til Europa-Parlamentets og Rådets forordning (EU) nr. 1303/2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond for så vidt angår metodologi for klimaforandringsstøtte, fastsættelse af delmål og målsætninger i resultatrammen og nomenklaturen for interventionskategorierne for de europæiske struktur- og investeringsfonde (EUT L 69 af 8.3.2014, s. 65).

(3) Europa-Parlamentets og Rådets forordning (EU) nr. 508/2014 af 15. maj 2014 om Den Europæiske Hav- og Fiskerifond og om ophævelse af Rådets forordning (EF) nr. 2328/2003, (EF) nr. 861/2006, (EF) nr. 1198/2006 og (EF) nr. 791/2007 samt Europa-Parlamentets og Rådets forordning (EU) nr. 1255/2011 (EUT L 149 af 20.5.2014, s. 1).